Lineker: – Verste tapet i vår historie
England var storfavoritt. Bittelille Island skulle ikke ha sjanse. Men det hadde de. Og islendingene vant 2-1. – Dette er det verste tapet i vår historie. England er slått av et land med flere vulkaner enn profesjonelle fotballspillere, skriver den tidligere stjernespissen Gary Lineker på Twitter. – Dette er spektakulært dårlig. Det er som en atomeksplosjon av drittfotball, så radioaktivt at ingen kommer til å kunne bo her på årevis, skriver fotballpersonlighet Ian Macintosh. «En nasjonal skam», skriver tabloidavisa The Sun. Mens Daily Telegraph har «Englands største ydmykelse» på forsiden sin i morgen. – Sjokkerende. Patetisk. Udugelig, skriver tidligere England-kaptein Alan Shearer. Tidligere sportsredaktør i Manchester Evening News, Peter Spencer mener spillerne bare bør dra rett hjem. – Hadde jeg fått det på min måte hadde jeg sjekket dem ut av det glamorøse hotellet og sendt de overbetalte falske spillerne med første ferga hjem, raser Spencer. Tidligere Southampton-spiss Matt Le Tissier er minst like klar. – Er dette forskjellen på spillere som spiller for penger og spillere som spiller for landet sitt, spør Le Tissier. Like etter kampslutt trakk England-manager Roy Hodgson seg.Også i VGTVs studio trodde man nesten ikke det man så. – Kampen er ferdig! Island er i kvartfinalen. Jeg har ikke ord. Dette hadde jeg ikke trodd, roper Bernt Hulsker. – Jeg føler med engelskmennene som ligger nede, men de er ikke gode nok. De er ikke gode nok. Jeg vil si det er fortjent at Island er videre, fortsetter han. – Dette er en flause. Det er pinlig, men vi må ikke undervurdere Island heller. De gjorde en god kvalifisering, og det er gøy for fotballen. England hadde ballen i 70 minutter, men de skapte ingenting. Og de satte ikke Island under press, sier Kjetil Rekdal. – Dette engelske laget er ikke godt nok til å bryte ned selv Island. Det er helt utrolig. Helt utrolig, og nå møter de Frankrike. Det er helt topp, sier Jan Åge Fjørtoft.
Engelske fotballkommentatorer og fans raser på sosiale medier etter at England røyk ut mot bittelille Island.